《短歌行》
清代·杨宗发

有酒当歌，歌亦莫苦。来日如归，曾不俟我。牙须䰄䰄，积水生苔。

苔生水枯，使我心哀。青天为舟，日月为桨。渡我百年，他人嗣往。

蜉蝣匪短，嵩岳匪长。人悲有余，我乐未央。何用为乐，与彼婴儿。

仰视苍苍，生不自知。何用为乐？与彼草木。蒙蒙尔心，俾无饥渴。

何用为乐？与彼山阳。朝行九州，夕不遗光。何用为乐？与彼瓦石。

中无肺肠，饮食不得。何用为乐？与彼浮云。逢逢天飞，首尾无因。

何用为乐？与彼流水。出入鱼腹，长生无死。生死同寄，形影俱虚。

但当欢乐，终我须臾。

作者简介：江南武进人，字起文。恽日初弟子。治经世之学，工诗古文。足不出乡里，家贫，而颇具壮心。卒年四十二。有《白云楼诗钞》。